ไฟแนนซ์ทูเดย์
&#8216;โลกทั้งโลกเปิดทางให้กับคนที่รู้ว่า ตัวเองจะเดินไปทางไหน&#8217;
30 ม.ค. 2556

‘โลกทั้งโลกเปิดทางให้กับคนที่รู้ว่า ตัวเองจะเดินไปทางไหน’ 
ต้องบอกว่ามึนตึ้บกันทั้งกระทรวงการคลังยันทำเนียบรัฐบาลเมื่อนายกรัฐมนตรี ยิ่งลักษณ์ ชินวัตร และ ครม.มีมติเห็นชอบตามข้อเสนอของสภาพัฒน์แต่งตั้งคณะกรรมการพิจารณาให้ความช่วยเหลือผู้ประกอบการเอสเอ็มอีที่ได้รับผลกระทบจากค่าแรง 300 บาท
เนื่องเพราะนานๆ สักทีที่จะมีเรื่องเซอร์ไพรส์ในกระบวนการทำงาน เพราะคณะกรรมการที่ ครม.มีมตินั้น แต่งตั้ง กิตติรัตน์ ณ ระนอง รองนายกรัฐมนตรีและ รมว.คลัง เป็นที่ปรึกษา ใช่แล้วมิผิด เป็นที่ปรึกษาจริงๆ
นิวัฒน์ธำรง บุญทรงไพศาล รมต.ประจำสำนักนายกรัฐมนตรี เป็นประธานกรรมการ สุรนันทน์ เวชชาชีวะ เลขาธิการนายกรัฐมนตรี เป็นรองประธานกรรมการคนที่ 1 ม.ร.ว.พงษ์สวัสดิ์ สวัสดิวัตน์ เป็นรองประธานกรรมการคนที่ 2 
กรรมการอื่นๆ ประกอบด้วย ปลัดกระทรวงการคลังปลัดกระทรวงพลังงาน ปลัดกระทรวงอุตสาหกรรม เลขาธิการสภาพัฒน์ เลขาธิการคณะกรรมการกฤษฎีกา ผู้อำนวยการสำนักงบประมาณ อธิบดีกรมทรัพย์สินทางปัญญา วรภัค ธันยาวงษ์ กรรมการผู้จัดการใหญ่ธนาคารกรุงไทย กรรมการผู้จัดการเอสเอ็มอีแบงก์ ฯลฯ มนัส แจ่มเวหา อธิบดีกรมบัญชีกลางเป็นกรรมการและเลขานุการร่วม
แค่นี้ก็จับทิศ จับทางลม และอำนาจทางการเมืองกันมันหยด เพราะสอดรับกับแมลงหวี่แมลงวันที่ปล่อยข่าวกันว่อนว่า “เดอะโต้ง” กำลังโดนกันออกนอกวงอำนาจทางการเมืองแล้ว
โปรดอย่าลืมว่า กรรมการชุดนี้มีอำนาจในการจัดกรอบการใช้เงิน การจัดงบฉุกเฉินเร่งด่วน หรือเงินอุดหนุนเพื่อปรับปรุงประสิทธิภาพให้ผู้ประกอบการ สามารถขอสินเชื่อจากธนาคารพาณิชย์ของรัฐหรือเอกชนได้ และให้อำนาจกำหนดแนวทางการจัดสรรและอนุมัติงบประมาณการให้ความช่วยเหลือ ซึ่งล้วนแล้วแต่เป็นอำนาจตามปกติของหัวหน้าทีมเศรษฐกิจของรัฐบาลทั้งสิ้น